**Ұрпағың саған басын иеді – Ұлы баба!**

**«Білімдіден шыққан сөз.**

**Талаптыға болсын кез.**

**Нұрын, сырын көруге,**

**Көкірегінде болсын көз».**

**Абай**

**10 тамыз қазақ халқының Ұлы ақыны, әлемге танылған кемеңгер ойшыл, хакім Абайдың дүниеге келген күні, Қазақстан Республикасы үкіметінің шешімімен мемлекеттік мейрам болып жарияланды. Ұлтымыздың ардақты перзенті Абай Құнанбайұлының туғанына 177-жыл толуымен барша Қазақстандықтарды ыстық ықыласпен құттықтаймыз!**

Бір халықтың емес, бүкіл адамзаттың мүддесін ойлап, адамгершілік қағидаларын адам өмірінің мәнін ашатын рухани құндылық деп таныған Абай мұрасы - сарқылмас мәңгілік қазына.  Ол өзінің жанын тебіренткен терең философиялық ойларын тамаша шығармалары мен жалынды жырлары арқылы адамзатқа ұсынып, тыңдарманы мен оқушыны ойландыра білді. Абайдың әрбір сөзі мен өлеңдерінен сұлулық пен пәктікті, үйлесімділік пен заңдылықты, имандылық пен әділеттілікті көреміз.  «Адамшылықтың алды махаббат және ғаділет сезім» - деп адам мәнін анықтап берген ұлы ойшыл ерекше парасат пен рух иесі екені ақиқат.  Соның арқасында ол бүгін күллі адамзаттың абыройы аласармас тарихи тұлғасының біріне айналып отыр.  Егер философияны әр дәуірдің рухани квинтэссенциясы деп қабылдасақ, кемеңгер Абай өз дәуірінің тынысы, халық үні.

«Жүрегіңнің түбіне терең бойла,

Мен бір жұмбақ адаммын, оны да ойла,

Соқтықпалы, соқпақсыз жерде өстім,

Мыңмен жалғыз алыстым, кінә қойма», - деп кешегі бұлдыр заманның буалдыр желегін түріп тастап, Абай бүгін де бізбен тілдесіп, болашаққа қадам басып сапта тұр. Тәуелсіз Қазақстанның жаңа даму кезеңінің басталуы Абай арманының іске асуы, ол бізбен де, ұрпақтарымызбен де бірге жаңа заманға, жарқын болашаққа қадам басады, оған күмән жоқ.

«Өлді деуге бола ма, айтыңдаршы, өлмейтұғын артына сөз қалдырған»,- деп, төрелігін өзі шешкен Абай, бүгін жарқын бейнесімен де, жасампаз жырларымен де бізбен бірге жасасып келеді. Биылғы жылы Абайдың 175 жылдық мерей тойы ЮНЕСКО шеңберінде аталып өтіп жатқаны, ақынның барша әлемге есімі қадірлі, ойы өтімді, пікірі қымбат кемеңгер ойшыл болып бағаланғанының дәлелі.  Бұл қазақ халқының кең пейілі мен адал ниетінің көрінісіндей, Абайдың әлемдік татулық пен ынтымаққа өз үлесін қосатын рухани беделінің, демократия мен гуманизмнің мұраттарының әлемдік кеңістікте түбегейлі жеңістерге жетуінің нәтижесінде қалыптасқан жаңа рухани ахуалдың айқын айғағы деп білеміз.

Ұлы ойшылдың асыл мұрасы қазақ халқының жадында мәңгілік бірге жасайды. Оған себеп - туған елін Абай қаншама сүйсе, қаншама оның оты мен суына түсіп, күңіреніп, тебіренген болса, бүгін елі де оны соншама құрметтеп, әспеттеп отыр. Біз мақтануымызға да болады, өйткені Абай өзінің заманы мен замандасынан көрмеген тиісті сый құрметті, бізден, өзі баулыған ұрпағынан көрді. Данышпан ақын көзі тірісінде жетпеген арманына бүгін жетті. Абай мұрасы ұрпақтан ұрпаққа, ғасырдан ғасырға өтпек, баға жетпес еңбектері елдік мұратты асқақтатып, ұлттар мен ұлыстардың бірлігін нығайтатын, адамзатты бірлік пен ынтымаққа ұйытатын темірқазық болуы тиіс. Ұлы бабамыздың бізге қалдырған аманаты асыл сөздері мен дана ойлары. Біздің ендігі міндетіміз Абай шығармаларын оқып қана қоймай, күнделікті өмірімізде қағида, ұстаным ретінде бойымызда тәрбиелеп, іс-әрекетімізде пайдаланып, өмір сүру ережесіне айналдыру. Ол үйреткен тағылым мен көксеген мұраттарды қастерлей білгеніміздің, әділет пен адалдықтың ұстазы алдындағы перзенттік қарызымызды терең түсініп өтей алғанымыздың бірден-бір белгісі осы болып табылады.

Бүгінгі Қазақ елі, әлемдік аренадан өзіне тиесілі орнын алуға, өркениетті елдер қатарына қосылуға ұмтылған даму жолындағы мемлекеттердің бірі. Әрине бодандық бұғаудан босанған жас мемлекеттің жолында қиындықтар мен кедергілердің кездесуі табиғи заңдылық. Осындай өтпелі кезеңде азаматтар мен ел басшыларына керегі де сабырлылық пен ел болашағына деген сенім, бірлік пен татулық.  «...Халқым надан болған соң, қайда барып оңайын», - деп жаны ауырса да, Абай, елінің болашағына деген сенімін ешқашан жоғалтпағанын мына бір сөздерінен көруге болады: «Жамандықты кім көрмейді? Үмітін үзбек - қайратсыздық. Дүниеде еш нәрседен баян жоқ екені рас, жамандық та қайдан баяндап қалады дейсің?  Қары қалың қатты қыстың артынан көгі қалың, көлі мол жақсы жаз келмеуші ме еді», - дейді ұлы ақын. Кешегі мылқау күш, күңгірт дүниеде жалын боп жанып, жарқ етіп сөнген Абайдай адал жанға біздің айтарымыз - қабыл аламыз асыл сөздеріңізді, көздің қарашығындай сақтаймыз, өзің айтқан қары қалың қыстан соң көп ұзамай жадырап жазда келді. Тәуелсіз ел болып көк туын көтерген рухы биік қалың елің әрқашанда саған борыштар. Намысты қолдан бермеген, бүгін білімді де білікті, ғылым мен техниканың қыр-сырын игерген ұрпағың өзіңе ризалықпен басын иеді. «Әкенің баласы болма, адамның баласы бол - адам баласы бауырың»,- деген өсиетіңді көкіректе нық сақтаймыз!

Абай шығармалары өзі айтқандай кең байтақ өмір базары... «әркімнің өзі іздеген нәрсесі бар, - сомалап, ақшасына сонан алар», - дегендей, іздеген оқушы өз мұқтажын осы мәңгілік қазынадан таба бермек.

Сәуле Саветқызы САҒЫНТАЕВА, Ғұмарбек Дәукеев атындағы Алматы энергетика және байланыс университетінің ректоры, профессор